Reuse-ysberg lok talle na dorpie | Maroela Media
Reuse-ysberg lok talle na dorpie
Die ysberg wat talle toeriste na Ferryland laat stroom het. (Foto: Facebook)
'n Reuse-ysberg aan die kus van Kanada het honderde toeriste die afgelope naweek na die dorpie, Ferryland, laat stroom.
Die ysberg staan in vlak water en is omtrent 46 meter hoog. Hoewel daar al dele afgebreek het, glo een van die inwoners, Don Costello, die berg sal nog 'n lang ruk daar wees. "Dit sal nie weggaan nie, behalwe as daar nou baie wind gaan wees."
Honderde toeriste het die Paasnaweek kom foto's neem van die ysberg, en die dorpie het omtrent uit sy nate gebars weens al die verkeer. "Goeie Vrydag was nogal besig, maar Sondag was dit oorvol," vertel Costello.
Om iets te ete te kry in Ferryland is egter 'n ander storie, want die twee eetplekke wat daar is, maak eers weer oop wanneer dit die amptelike vakansieseisoen is. "Ek het 'n paar mense raakgeloop wat op soek was na iets om te eet, maar moes vir hulle sê die eetplekke maak eers 24 Mei oop."